KŐSZEG VÁROS ÖNKORMÁNYZATÁNAK Ikt. szám: K/800-2/2024.

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2024. február 07-én 14 óra 00 perctől a Városháza 101 -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Kiss Péter, Takácsné Varga Ágnes, Gelencsér Attila, Gelencsér Júlia, Illés Péter Gábor, Kiss Zoltán Miksa, Stampf Ervin, (7 fő)

***Meghívottak:*** Básthy Béla polgármester, Dr. Zalán Gábor jegyző, Dr. Nagy Edina aljegyző, Németh Ildikó Városüzemeltetési osztályvezető, Cserkutiné Stipsics Edina pénzügyi és gazdálkodási osztályvezető, Fekete Balázs fejlesztési irodavezető, Eső Attila Kőszegi Városüzemeltető Kft. igazgatója.

Az elnök szavazásra teszi fel a napirendet, melyet a bizottság **7 igen** szavazattal elfogad. Jelzi, hogy Harsányi Zsolt, Rába Kálmán igazoltan van távol az ülésről.

**Napirend:**

1. A Kőszegi Közös Önkormányzati Hivatal 2024. évi költségvetésének jóváhagyása
*Előadó a jegyző nevében: Cserkutiné Stipsics Edina pénzügyi és gazdálkodási osztályvezető*
2. A 2025-2027. évekre vonatkozó középtávú tervezés keretszámának jóváhagyása
*Előadó a polgármestert nevében: Cserkutiné Stipsics Edina pénzügyi és gazdálkodási osztályvezető*
3. Kőszeg Város Önkormányzata 2024. évi költségvetéséről szóló rendeletének megalkotása
*Előterjesztő: Básthy Béla polgármester*
4. Helyi és helyközi autóbusz-közlekedés infrastrukturális feltételeinek javítása az IMCS projekt keretében
*Előadó a polgármester nevében: Fekete Balázs fejlesztési irodavezető*
5. Vagyonügy: Sikertelen értékesítés – Rákóczi F. u. 63. fsz. 2. szám alatti lakás
*Előadó a polgármester nevében: Németh Ildikó városüzemeltetési osztályvezető*

Básthy Béla polgármester kéri, hogy Fekete Balázs irodavezető Helyi és helyközi autóbusz-közlekedés infrastrukturális feltételeinek javításáról szóló előterjesztését vegye a Bizottság előre, a javaslattal mindenki egyetértett.

**1.napirendi pont**

Helyi és helyközi autóbusz-közlekedés infrastrukturális feltételeinek javítása az IMCS projekt keretében

**Fekete Balázs:** Kőszeg Város Önkormányzata összesen 355.000.000, - Forint összegű támogatásban részesült a „Kőszeg közösségi közlekedés fejlesztéséhez kapcsolódó egyes feladatok” projekt keretében. Az IMCS projekt állami részének 2022. évi átmeneti felfüggesztését követően az Önkormányzat 2023. áprilisában az Építési és Közlekedési Minisztériumnál kérelmezte a szakmai tartalom módosításának lehetőségét, illetve a projekt megvalósítási határidejének 2023. június 30-ról 2025. december 31-re történő módosítását, melyet pozitív elbírálásban részesítettek. A felhasználható, megközelítőleg nettó 150.000.000, - Forint értékű támogatást a buszöblök és megállók, illetve közvetlen környezetük megfelelő, biztonságos kialakítására tudja fordítani. Saját ajánlattételi felhívás keretében kiválasztásra került a kijelölt buszmegállók felújítására és új buszmegállók kialakítására megbízott Tervező, a Westber Mérnöki Kft., aki a kijelölt buszmegállók engedélyes és kiviteli terveinek elkészítését végzi.

A tervezési szakaszban, 2023 telén folyamatos egyeztetések folytak a Közlekedéstudományi Intézet Nonprofit Kft.-vel, 2024 januárjában pedig a Magyar Közút Nonprofit Zrt.-vel - a közlekedési szakértők és a tervező bevonásával.

A Magyar Közút Nonprofit Zrt. 2024. január 18-án a létesítendő autóbusz leszállóhelyek és gyalogos átkelőhelyek vonatkozásában részletes állásfoglalást adott ki a közútkezelői hozzájárulás részeként, amely a jelen előterjesztés mellékletét képezi.

Az érintett helyszínek az alábbiak: Felső Gyöngyös híd, Temető utca, Kiss János lakótelep, Rohonci utca - Deák Ferenc utca, Rohonci utca - Lóránt Gyula utca, Pogányi úton a Tesconál, Rákóczi utca 116, Rákóczi utca 105, Rákóczi utcai Sparnál, Rohonci utca 7. számnál kerülnek megtervezésre, remélve, hogy a kiépülő infrastruktúra kiszolgálja a jelenlegi távosági közlekedést, illetve később, jobb finanszírozási helyzetben az elinduló helyi közösségi közlekedést is.

A jelen előterjesztés mellékleteiben bemutatott megállók és helyszínek mellett további előkészületek zajlanak a 87-es út mellett Kőszegfalva vasútállomásnál található buszmegálló fejlesztésére és a Kőszegdoroszló-Pogányok buszmegálló lakossági igényekre reagáló áthelyezése tekintetében is.

**Takácsné Varga Ágnes:** Hiányolja a Pék utca és a Várkör csatlakozásánál a zebrát.

**Fekete Balázs:** TOP pluszos pályázatok lettek a tavalyi év elején beadva, ami egy belterületi utas pályázat, az Árpád-tér, Pék utca, Várkör, Hunyadi utcai szakaszig. Annak a részét képezi a Hunyadi utcai buszmegálló és egy akadálymentes zebra kialakítása is, ezért nincs benne ebben a felsorolásban. Reményei szerint kapnak rá támogatást is.

**Illés Péter**: Amennyiben megvalósul a projekt és a buszmegálló áthelyeződik a vasútállomáshoz, lesz-e helyközi csatlakozási lehetőség? Ha jól értettem jövő év végéig valósulna meg a vasútállomásnál a lámpás csomópont, ami becsatlakozna a kerékpárúthoz. A harmadik kérdése pedig, hogy szükséges-e a Felső-Gyöngyös hídnál lévő buszmegálló elbontása, mivel az megítélése szerint jó állapotú.

**Básthy Béla:** Kicsit visszakanyarodna az előzményekhez, mivel úgy érzi volt még kimondatlan kérdés. Ez az előterjesztés egy stratégiai szintű döntésről szól, meg néhány részletkérdésről. A stratégiai döntés arról szól, hogy mi lesz a tömegközlekedéssel. Az Intermodális Csomópont két részből finanszírozódik, a támogatás egyik részét az Önkormányzat kapta, amelyből megépült a híd. Ezen belül két helyre fordíthatjuk ezt az összeget: autóbuszok beszerzésére, valamint az infrastrukturális fejlesztésen belül a megállóhelyekre.

Az IMCS jövőbeni sorsát meg kell említenünk, az Építésügyi Minisztérium vizsgálatai szerint a kőszegi IMCS szerepelni fog a következő időszak tervei közt. Ez azért fontos, mert amíg az állami beruházású Vasútállomás része nem valósul meg a központi közbeszerzéssel, addig nem helyeződik át a buszmegálló sem a vasút mellé, addig nekünk sincs mozgásterünk. A helyi közlekedést sem tudnánk elindítani, mivel az is ebben a projektben van. Már dolgozunk azon, hogy lehetne a helyi közlekedést elindítani, milyen buszokat kellene venni. Főbb kérdés az, hogy ki fogja üzemeltetni majd. Mi, mint Önkormányzat, egy helyi cég, vagy a környéken lévő két nagy tömegközlekedési cég a Volán vagy a Blaguss valamelyike.

A Kőszegi Városüzemeltető Kft. igazgatójával és a Közlekedéstudományi Intézettel történő tárgyalások rávilágítottak arra, hogy mennyire nem kifizetődő ez a városnak.

Az autóbuszok beszerzése, üzemeltetése is több kérdést vett fel, valamint az is, hogy a helyi közlekedést, hogy szeparáljuk el a helyközi közlekedéstől, melynek a költségei nagyon magasak. Fontos megemlíteni azt is, hogy a Vármegye bérletek bevezetése után, amellyel igénybe vehető a helyközi járatokon történő utazás is, milyen áron értékesíthetem majd a jövőben a helyijáratos buszjegyet? Ezek az események mind azt indokolták, hogy vegyük előtérbe a buszmegállókat és tegyük biztonságosabbá a környezetüket gyalogátkelőhelyekkel, mivel nem látjuk pontosan, hogy fog működni az országos közlekedés, ezért jobbnak láttuk, ha nem autóbuszok vásárlására költjük ezt a támogatást.

Amennyiben a későbbiekben megépül az IMCS csomópont, és kikerül a Liszt Ferenc utcából a buszpályaudvar, akkor további tárgyalásokat tudunk folytatni majd a Volánnal és meggondolhatjuk, hogy időszerű-e a helyi közlekedés elindítása a helyközi mellett.

**Fekete Balázs:** A harmadik kérdésre reagálva a Felső-Gyöngyös híd buszmegállóval kapcsolatban, ez már a projekt első fázisában is benne volt, csak akkor a tervező jelezte, hogy nincs meg az a biztonsági ív, ami alapján meg tudja csinálni az akadálymentes szigetet: a busz nem tud megállni az akadálymentes peronszigetnél, úgy, hogy mindkét ajtón a leszállást biztosítani tudja. Utána a Közlekedéstudományi Intézet kérte, hogy helyezzük át a másik oldalra a buszmegállót, mivel ott van egy elegendő méretű buszöböl- ekkor került át vissza a mostani megálló helyére és született döntés, hogy a várót majd le kell bontani.

**Gelencsér Attila:** Amelyik buszmegálló nincs feltüntetve, az megszűnik? Mivel a Gyöngyös utcában van, Sziget utcában is van.

**Fekete Balázs:** Benne volt a tervezési rajzok közt, Polgármester Úr mindenképp szerette volna, ha a Szegényháznál létesülne egy buszmegálló. Egyrészt az oldali zebrát nem engedték meg, mivel nincs meg az 50 m-es beláthatóság, valamint ahova a buszmegállót lehetne tenni, az a mai követelményeknek már nem felelne meg, pl: lakóház ablaka és a buszmegálló távolsága nem lehet 5m-en belül, a hely pedig nem adott ahhoz, hogy annyival kitolódjon a buszmegálló helye.

**Gelencsér Attila:** Akkor ott a gyalogátkelőhely sem lehetséges?

**Básthy Béla:** Tervezővel már megvizsgáltuk a helyszínt, az 50m-es távolság miatt nem engedélyezhető. Sebesség csökkentő táblát is ki akartunk helyezni, mivel az autósnak előbb kell észlelni a szigetet.

**Fekete Balázs:** Esetleg beküldhetem a tervet a Közlekedési Hatóságnak véleményezésre**.**

**Gelencsér Attila:** Az a probléma, hogy a környéken semmi lehetőség nincs átkelni az út másik oldalára.

**Kiss Zoltán Miksa:** Véleménye szerint, úgyis ott megy át, ahol lehetősége van.

**Básthy Béla:** A hatóság véleményezése szerint, ha nincs pár méteren belül zebra, akkorátmehet.

Kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -7 igen szavazat**

**5/2024. (II.07.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek elfogadásra az IMCS projektben rendelkezésre álló forrásból a mellékletben szereplő fejlesztések meg valósulását, és hatalmazza fel a polgármestert, hogy kezdeményezze a szakmai tartalom jóváhagyását a Támogató Építési és Közlekedési Minisztérium részéről.

Felelős a közlésért: Kiss Péter bizottsági elnök

Határidő: képviselő-testületi ülés

*14:28 Básthy Béla Polgármester elhagyja a Tanácskozótermet.*

**2. napirendi pont**

A Kőszegi Közös Önkormányzati Hivatal 2024. évi költségvetésének jóváhagyása

**Cserkutiné Stipsics Edina:** A 2013. január 1-jén megalakult Kőszegi Közös Önkormányzati Hivatal költségvetését, illetve a közös hivatal működési és fenntartási költségeit a megkötött megállapodás alapján a képviselő-testületek határozattal állapítják meg.

A megállapodás alapján az állami támogatás feletti kimutatás szerinti különbözet az önkormányzatokat a lakosságszám arányában terhelik oly módon, hogy Bozsok és Velem község lakosságszámára eső részéhez: Bozsok önkormányzata 40%-kal, Velem önkormányzata 60%-kal járul hozzá.

A hivatal költségvetését 49 fő köztisztviselői állománnyal alakítottuk ki, hiszen a tavalyi évben 3 fővel csökkent a Hivatal keretlétszáma. A decemberben elfogadott Köztisztviselői illetményalap és illetménykiegészítéssel terveztük a hivatal dolgozóinak a bérét, figyelembe véve a garantált bérminimum és a minimálbért is, amelyek 2023. december 1.-vel emelkedtek meg. A cafetéria juttatás is a tavalyi évben elfogadott cafetéria szabályzat alapján került betervezésre. Dologi kiadásoknál a legminimálisabb változások történtek, a fogyasztói árindex figyelembevételével, ami nem egészen 20%. Az előterjesztés melléklete részletesen tartalmazza hogyan alakulnak a működési kiadások, normatívaként mennyi állami támogatást kap a Hivatal, és a három településnek mennyivel kell hozzájárulni a normatíván felül. A hivatal fenttartása kötelező Önkormányzati feladat, és jelentős összeget képvisel, amivel a normatíván felül a települések hozzájárulnak.

Kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -7 igen szavazat**

**6/2024. (II.07.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a Kőszegi Közös Önkormányzati Hivatal 2024. évi költségvetését a melléklet szerinti tartalommal elfogadásra.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

A 2025-2027. évekre vonatkozó középtávú tervezés keretszámának jóváhagyása

**Cserkutiné Stipsics Edina:** Az önkormányzat az éves költségvetési rendelete elfogadásáig az államháztartásról szóló 2011. évi CXCV. törvény 29/A.§-a alapján határozatban állapítja meg a középtávú tervezés keretszámait, amelyet minden évben megelőz a rendelet alkotás.

A fentiek alapján meg kell határozni az önkormányzat saját bevételeinek és az adósságot keletkeztető ügyletekből eredő fizetési kötelezettségeinek a költségvetési évet követő három évre várható összegét. Ezeknek a számoknak a felülvizsgálatát kell elvégeznünk ahhoz, hogy az elmúlt évi számokon változtatni kell-e. A stabilitási törvény 8.§ (2) bekezdése alapján az Önkormányzatok a bevételük 50%-ig vállalhatnak adósságot és hitelfelvételt. Ilyet nem tervezünk, de a középtávú tervezésben a működési bevételek 50%-át meg kell állapítani.

A keretszámokon nem kívánnék változtatni, így szeretném ezeket a számokat elfogadtatni.

**Kiss Péter:** Bízik benne, hogy tarthatóak ezek a keretszámok középtávon.

Kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -7 igen szavazat**

**7/2024. (II.07.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek elfogadásra a Kőszeg Város Önkormányzata Képviselő-testületének az államháztartásról szóló 2011. évi CXCV. törvény 29/A.§-a alapján a 2026-2027. évekre vonatkozó középtávú tervezés keretszámait.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Kőszeg Város Önkormányzata 2024. évi költségvetéséről szóló rendeletének megalkotása

**Cserkutiné Stipsics Edina:** Az előterjesztés mellékleteként megtalálható információs táblák részletesen tartalmazzák azokat az adatokat, amiből összeáll a költségvetési rendelet-tervezet. Az indokolásban is kitértünk arra, hogy a Kormány gazdaságpolitikájának fókuszában a gazdaság újbóli növekedési pályára állítása áll. A közhatalmú bevételekhez sorolták a közterülethasználati díjakat. A minimálbér 2023 decemberétől változott. Szociális hozzájárulási adó nem változott, maradt 13%. Az Önkormányzatok normatív támogatása megközelíti a tavalyi évet. Már most, a tervezéskor kirajzolódtak azok a számok, amelyeket a garantált bérminimum és minimálbér emelkedése, illetve az újonnan belépő pedagógusi életpálya modellből fakadó bérekre irányzott elő a Kormány. Előzetesen tájékoztatásul meg is küldte, ezek fixen betervezésre kerültek a normatív támogatásnál és jelentős béremelkedést jelentett az Óvodai és Bölcsődei dolgozóknál. A normatíva szinte 100% lefedi, de ehhez kell a megfelelő gyermeklétszám. Az Intézmények költségvetésénél egységesen lett kezelve, hogy mindenki az elmúlt évek teljesítéséhez igazította a dologi kiadásait. Közüzemi díjakkal kapcsolatos szerződéskötések megtörténtek 1 évre fix árakkal, melyek a kiadásai az elvárt 25%-os fogyasztáscsökkenés után is lecsökkentek.

A Szociális Gondozási Központ esetében született egy döntés, miszerint április 30-val megszűnik az éjszakai hajléktalan ellátás, ezért addig a dátumig történt a normatíva igénylése, valamint a költségvetés betervezése is. Az Idősotthoni ellátást nem tudjuk mikor kerül pontosan át más fenntartóhoz, így ott az egész évre terveztük. Amennyiben ez a feladat elkerül az Önkormányzattól, ennek fényében rendeletmódosítást fogunk kezdeményezni.

A Jurisics Vár és a Könyvtár vonatkozásában a tavalyi évhez hasonlóan érkezett az Állami támogatás. A múzeum normatív támogatása nem változott.

A beruházások folytatódnak a következő évben, viszont csak olyan projektek kerültek tervezésre, amelyek elnyert támogatói okirattal bírnak. Fejlesztési célok tekintetében az 5. mellékletben találhatunk olyan részt, ami kizárólag vagyonhasznosítási bevétel teljesítésekor használható fel, ezek azok a sorok, amelyek az Önkormányzat által értékesíteni kívánt vagyonelemek sikeres értékesítése után indíthatóak, ezzel is biztosítva a pénzügyi stabilitást.

A középtávú tervezés számai az imént elfogadott keretszámokkal beépítésre kerültek.

Mivel a gyermekorvosi ellátás jelenleg helyettesítéssel történik, az ő bérüket is beterveztük, valamint három asszisztensét is.

**Kiss Péter:** Köszöni szépen a munkát, de elmondja, hogy a VIS-maior-ra fordított összeg mennyire kevés.

**Cserkutiné Stipsics Edina:** Muszáj a minimumot betervezni, de ha arról lenne szó a Képviselő-Testület döntési jogkörrel rendelkezik és átcsoportosíthat. Ez egy alap kiadási összeg, ha bárminemű védekezésre kerülne sor.

Kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **6 igen-1 nem szavazat**

**8/2024. (II.07.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek az Önkormányzat 2024. évi költségvetéséről szóló …/2024. (II….) rendelet elfogadását.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Vagyonügy: Sikertelen értékesítés – Rákóczi F. u. 63. fsz. 2. szám alatti lakás

**Németh Ildikó:** A Képviselő-testület a tavalyi évben a Kőszeg, Rákóczi F. u. 63. fszt. 2. sz. (Hrsz.: 2392/A/3) alatti önkormányzati lakás liciteljárás útján történő értékesítése mellett döntött. A döntésnek megfelelően Kőszeg Város Önkormányzata Képviselő-testületének az önkormányzat vagyonáról és a vagyonnal való gazdálkodás szabályairól szóló 1/2007. (II.2.) önkormányzati rendelet Versenyeztetési Szabályzata alapján megtörtént a kiírás a tavalyi év utolsó negyedévében két alkalommal, most év elején egyszer. Jelen lakás értékesítését hoztuk vissza most a Képviselő testület elé, mivel valamennyi kiírt eljárás érdeklődők hiányában eredménytelenül zárult. A 6 albetéttel rendelkező társasházban 3 lakás önkormányzati tulajdonú. Ebből a szóban lévő ingatlanon kívül az egyik lakás értékesítése - eredményes liciteljárás lefolytatását követően - folyamatban van, míg a másik bérlővel rendelkezik. Mivel a társasház tetőszerkezete rossz állapotú, néhány helyen beázik, így ingatlankezelő továbbra is a lakás értékesítését helyezi előtérbe.

Mivel kérdés és hozzászólás nem hangzik el, a bizottsági elnök az általa megjelölt 20%-kal csökkentett árra vonatkozó javaslatot teszi fel szavazásra.

Ezt a módosító indítványt **6 igen** – **1 nem** szavazattal javasolja a Bizottság a Képviselő-testületnek elfogadásra.

**8/2024. (II.07.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy az önkormányzat vagyonáról és a vagyonnal való gazdálkodás szabályairól szóló 1/2007. (II. 2.) önkormányzati rendelete 20. § (5) bekezdésében foglalt jogkörével élve a Kőszeg Város Önkormányzatának tulajdonában lévő Kőszeg, Rákóczi F. u. 63. fsz. 2. (Hrsz.: 2392/A/3) szám alatti, 48 m2 nagyságú lakás megnevezésű ingatlant a Képviselő-testület 131/2023. (VII.26.) képviselő-testületi határozatában elrendelt liciteljárás útján értékesítse az ingatlanforgalmi értékbecslésben szereplő 9.696.000,- Ft 20 %-ával csökkentett, 7.756.800,- Ft induló vételáron.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy hatalmazza fel a polgármestert az önkormányzat ügyvédje által elkészítendő adásvételi szerződés aláírására.

Felelős a közlésért: Kiss Péter bizottsági elnök

Határidő: képviselő-testületi ülés

Más napirendi pont nem lévén az elnök a nyilvános ülést 14 óra 48 perckor berekesztette.

 …………………………… ……………………………..

 Kiss Péter elnök Bizottsági tag